
Genta Reina, Senher Capolié, chars amics, 


Qu’es pas aisat contar en quauquas pajas la vita bien parada d’un 
ome a la personalitat forta, estachanta, tala que fuguet la dau Majorau 
Jordi Girard. Ai volontarament subrevolat o virat de costat quauquas 
facetas de queu personatge. Mon perpaus de ‘queste ser se limitara a sa 
vita professionala, a son engatjament dins l’Egleisa, a sas conviccions 
umanistas, a sa vita associativa, a son admiracion per Emma Calvé e 
subretot, per ‘chabar, a son estachament au Felibrige e a sa doctrina. 
L’endeman de mon eleccion au Majoralat, ai soatat “nar a l’avan¢a de 
las personas qu’avian conegut mon davancier. Ai ‘gut envia de saubre 
¢O qu’avia estat la vita de quel Ome. Per aquo me falia, per ‘mor de 
penetrar queu personatge, per me conhar dins sa peu, ‘nar de’n prumier 
a Milhau, ente eu avia totjorn vescut, respirar l’air qu’avia respirat, en 
quauqua sorta, botar mos pas dins los seus, legir ¢O qu’avia escrich. 
Qu’es ¢O qu’ai fach, e aura m’es ‘vis qu’ai totjorn conegut Jordi Girard, 
qu’eu es un pauc de ma familha, e daus cops pense a quel Ome fora de 
V ordinari que meritaria queraque ben qu’un escrisse la biografia. 

Ne voldria pas falhir a la tradicion que vou que lo laus prononciat 
a la memoria d’un Majorau defunt sia davancat per los mercejaments 
adressats per son successor. 

Chars amics felibres, que me sia balhat lo drech, aiiei, de mercejar 
las Majoralas e los Majoraus, achampats en Consistori lo 22 de Mai de 
2010 a Castilhones, de m’aver elegit per succedar au rencurat Majorau 
Jordi Girard, titulari dempuei 1971 de la Cigala de I’ ort, o de Lansargua 
e m’aver entau debrit las portas de lor nobla e sabenta assemblada. 

Tot parier que lo faguet antan, quora brendia a la Copa, maugrat 
Vesmoguda que m’estrenhava, torne aiiei far jurament d’esser digne de 
la charja que la granda majoritat de vosautres, chars confrairs Majoraus, 
m’avetz confiada. Voldria que quilhs mercejaments anessen subretot a 
mos tres pairins que m/’an portat, sus las fonts dau baptisme dau 
Majoralat : mon amic de Provenga dempei mai de vint ans, lo reire- 
Capolié Peire Fabre, lo Majorau Micheu Tintou, assessor dau Lemosin, 
que me faguet coneisser lo Felibrige n’i-a trent’ans e l’arderos director 
de Lemouzi, president de la Societat Istorica e Regionalista dau 


Lemosin de bas, lo Majorau Robert Jaudon. De mai, ne pode obludar, lo 
que fuguet mon pairin dau temps de mon entrada au Felibrige en 1981, 
e que partiguet trop d’abora rejunhar nostre Mestre dins la lutz de 
Senta-Estela, lo Majorau Jan Deblois, cigala de Beziérs, defuntat en 
1987. 

Merces a vos Senher Capolié per vostres conselhs que me son 
totjorn profiechos e precios per ‘mor d’assegurar dau mielhs ma charja 
de Sindic de la Mantenencga dau Lemosin. 

Per ‘chabar merceje tanben los autres dos Majoraus dau Lemosin, 
Jan Glaudi Ducourtieux e Pau Rainal per lor amistat vertadiera e lo 
trabalh qu’ilhs fan per aparar e far lusir nostra lenga lemosina. Un grand 
merces a tots los que m’an ajudat dins ma questa de documents o de 
tesmonhatges sus la vita e l’accions de mon davancier: Ma prunda 
reconeisseng¢a sera per Patric Revellat e Gery Bancarel qu’eran los dos 
filhs espirituaus de mon rencurat confrair. Un prund merces a Gery 
Bancarel que m’a de lonja parlat emb forga afeccion e ‘n’amistat mai 
que frairenala de la vita de l’Ome public Jordi Girard. Veiqui un extrach 
de ‘na letra qu’eu me mandet, que tesmonha de quel’amistat : « vous 
Vaurez compris, Georges est toujours présent et vous incarnez 
aujourd’hui la flamme du poéte qui ne meurt jamais et que ses disciples 
ou fils spirituels, 4 sa suite, portent pour |’éternité ». Mossurs Jan-Lois 
Cartayrade, Jaque Cros-Saussol decai pauc disparegut se maitot e lo 
Mestre d’Obra Lois Vales, tots tres de la Societat d’Estudis 
Milhautenca, Mossur Jan-Yves Fourrier dau Grelh Roérgat, sens 
obludar mon confrair e ancian collega de la Posta, lo Majorau Zefir 
Bosc per tot ¢O qu’eu m’a aprengut sus la vita felibrenca dau Majorau 
Jordi Girard. Que me sia permetut de l’assegurar de mon amistat 
vertadiera e lo mercejar de m’aver balhat lo texte de la dicha qu’eu 
prononcet a Milhau lo 28 de genier de 2010 lors de la seinada ente 
venguet far son debeu a nostre defunt confrair. 


L’Estanh de Ort 


Davant de far lo laus de mon davancier lo rencurat Majorau Jordi 
Girard, quo me porta envia de vos parlar d’un pitit coenh de Paradis de 
la Mantenenga de Lengadoc. A ne ‘n creure los poétas de queu pais, n’i 
a un luoc, rasis la cOsta miegterranenca, ente dins quel emperi de la 
vinha, de l’aiga e dau solelh, s’estira sus mai de 3000 ectars, entre la 
terra e la mar, un misterios estanh : l’Estanh de I’Ort. Devem nos escrire 
emb un T o sens T. 

A latge mejan un l’apelava Il’Estanh de Melgueil o Mauguio, un 
vilatge ente lo riu de la Capoliera pren sa sorga, porta lo nom de 
Mauguid. Queu vilatge a conegut dins los segles passats, n’importancga 
politica consequenta, los Comtes de l’endrech 1 batian monuda, lo 
denier melgorian avia cors dins tot lo Lengadoc. N’i a de las gents 
qu’an contat aver vist lo solelh a sa davalada venir far fondre sos rais 
d’aur dins l’ondadas que venent lechar los pes de las cabanas, rasis las 
ribas envasidas per las « rastagagnas », queu boiradis de racinas e 
d’aubrissons d’aiga. E d’un cop, permieg los piulaments de las judilas, 
de la polas d’aiga, la vostiada graciosa daus becharuts, I’ esjaulhaments 
daus piulaires e lai-lonh lescicles daus quites gavians, tota la 


campanha, las molieras, lo ciau e l’aiga tot es ruisselant d’aur. Coma ne 
se pas suvenir de l’ancian « Ostau de la Monuda» de Mauguio. 
Eitanben qu’era pas decepte de bastejar quel estanh, |’estanh de 1’ or. 

Los autres, chacadors, peschadors o gens de las cabanas, 
coneissen los contes que los vielhs disian dau temps de las velhadas 
d’autres cOps, que los desbords dau Rose e tanben dau Vidorle avian 
bonifiat las ribas de quel estanh e que’n sega d’aquo, un podia dins lo 
temps |i trobar en abonda de las legumas, de las fruchas saborosas e de 
las flors sauvatjas, flors qu’atiren aura, bassetz de permenaires e 
subretot daus passionats de botanica. 

Quel estanh es maitot l’estanh de I’ Ort, dau vargier. 

Qu’es aqui, dins queu pais de Lengadoc, qu’es nascuda la Cigala 
de l’Ort que s’es venguda pausar sus mon veston au mes d’Abriau 
passat. 


La Cigala de l’Ort, o de Lansarga 


Tot parier sas sors, la cigala de I’Ort fuguet creada lo 21 de Mai 
de 1876 en Avinhon. La s’apela tanben de Lansarga, perque son 
prumier titulari, Alexandre Langlade que la portet sus las fonts dau 
baptisme era nascut a Lansarga, dins I’Erau en 1820 e l’i moriguet a 
Vatge de 80 ans. Era ¢o qu’apelem un poéta paisan, e tot parier los omes 
de son temps, amoros e fier de nostra lenga d’Oc e de nostra cultura, 
s’eria drecat tot d’abora a la crida dau Mestre de Maiana. 

Elegit Majorau a la Santo Estello de Magalona, lo grand Prosper 
Estieu a portat quela cigala quarant’ ans de temps dins tot son 
Lengadoc. Autor de Lou Terradou, Flors d’Occitania, la Canson 
Occitana, lo Romancero occitan, lo Flahut occitan, las Oras cantairas, 
nia gaire de Felibres qu’an laissat ‘n’Obra litteraria de quela valor. 
Fondador de l’Escola Audanca, de |’Escola Mondina, de |’ Escola Mont- 
Segur e de l’EscOla occitana, Prosper Estieu qu’apelavan Jan d’Oc, de 
la Roca, barret sos uelhs en 1939. 

Qu’es sus lo veston de Jan Ladoux que la cigala de I’Ort venguet 
se pausar en 1940 per la Santo-Estello de Montpelhier. Nascut a la 
Crotz de Baretz en Roergue, Ladoux era un bon prosator, professor au 


Liceu Enric 4 de Besiérs, qu’es subretot en sa qualitat d’organisator e 
de linguiste que son nom demorara. 

Jan Ladoux se moriguet en vila de Besiérs en 1951 e qu’es 
Auguste Domergue, emplejat de la SNCF, que marida la Cigala de I’Ort 
en 1952 a la Santo-Estello de Clarmont d’Erau. Auguste Domergue 
n’era pas coma sos davanciers unicament, ‘n’Ome de libres, ‘n’escrivan, 
qu’era de mai ‘n’dme de pais, amoros de la terra d’Oc e de sa lenga. 
Coma Jana Barthes o Clardeluna, Leonce Beaumadier e Leon Cordes 
fondet I’Escola Trencavel que rairara en ‘na nauta valor, bolegan lo 
Lengadoc d’a fons pendent ‘na lonja durada de temps. En sa qualitat de 
Sindic o de Majorau, Domergue fuguet tota sa vita felibrenca, un bon 
apostre de la causa mistralenca, portant la bona paraula dins |’Escolas 
felibrencas de riba en riba de ‘na Mantenenga plan estentuda. Mas la 
malaudia que lo minava dempuei daus temps aguet rason de sa set de 
viure e qu’es lo 18 de junh de 1970 que la dalha de la Monarda venguet 
tuar sa lutz. 

Un cop de mai, la cigala de l’Ort se trobet veuva, daicianta la 
Santo-Estello de Banheras de Bigorra en 1971, e qu’es entau que la 
venguet esmaiar de sas pitas alas d’aur lo pitre de Jordi Girard. 


Jordi Girard - 1919-2009 


Dissades 28 dau mes mort de 2009, Milhau la vila daus gantiers, 
la vila dau desja plan conegut viaduc, a dau mau per se revelhar, a surtir 
de quelas brimas d’autona qu’envelopen la ciutat coma un lingou, de 
veire lo jorn venir minjar quela nuech que ne se ‘chaba pas. Tots volen 
dubrir lors uelhs per obludar ¢o que se pot esser un meschant raibe, mas 
n’es, lo jornau « Midi Libre » edicion de Milhau titra dins sa paja 
prumiera « Georges Girard, mémoire de Millau, s’est éteint ». Tots dins 
la vila ne’n parlen, a l’auba de sos 90 ans, lo Majorau Jordi Girard a 
prengut lo chamin de sos reires, de sos ancians amics de l’ Escola Glaudi 
Peyrot o dau Grelh Roergat, de tant d’associacions milhautencas ente 
era plan conegut e de tots los qu’avian fach un bocin de chamin de la 
vita coma se sus quela terra. Milhau sa vila nadiva, tot d’una, a ‘gut ‘na 
perta de memoria, nos ne veiram pus l’ancian Mera de la comuna libra 
de « la Tine», lo berret vissat sus la testa, los uelhs lusents, 


desniblants quela visada clafida de bontat emb daus cops ‘na risada un 
pauc maliciosa. 

Degun pus ne veira queu pitit Mossur, emb sa cana, que traucava 
la plaga dau Mandaros a l’ora de miegjorn, o ben tots los dissades 
mandin per ‘nar trabalhar, Rua Bassa ente se troba lo sieti de la Societat 
d’Estudis Milhavenca. Degun pus ne l’auvira jugar de lorgue a 
Vegleisa Sent Martin o far tintar lo carrilhon dau Sacrat-Cor dau temps 
de las grandas festas religiosas. 

Jordi Girard se’n anet sens bruch, dins la simplicitat e la 
retenguda que fuguet la soa sa vita vitanta. 

Jordi Girard era nascut lo 15 de Decembre de 1919 a Milhau dins 
lo barri de la Gara, de ‘na familha d’obriers gantiers, son pair Lois era 
de Milhau e sa mair Maria-Loisa Maubon nasquet a Lunel dins I’ Erau. 
Qu’es a l’escdla Ugeéne Selles que Jordi fai sos estudis primaris e tot 
joune au collegi de Milhau eu se pren de passion per la lenga d’Oc. 
Qu’es au temps de sos estudis de teologia au seminari d’ Avinhon de 
1937 a 1940 qu’eu es fach bachelier. 


Phoww Katia Fersing 
laig fat compris gue sur la terre 
i Fon ne sait lutter, 
Yidtter ne sert de rien si mourér vous atterre, 
Mourir ne sert de rien si Con meurt sans chanter 


(Flambées, Pelerinage, demitre strophe) 


Sa vita professionala 


Lo 3 de genier de 1942, Jordi Girard pren ‘na part consequenta 
dins la deibertura dau centre d’aprentissatge Montcalm, aisinat dins 
daus bastits balhats per l’entrepresa gantiera Buscarlet, Avenguda de 
Calés a Milhau. Dins queu luoc, sos lautoritat de Mossurs Dutheil e 
Merle, assegurara en qualitat de formator, l’ensenhament generau 
destinat aus jounes Milhautencs per los mestiers dau bastiment, de la 
mecanica e subretot de la gantaria. Eu aprofiechara de sa situacion 
d’ensenhaire dins queu centre per sarrar quauques jOunes jusius acorsats 
per l’ocupant dau temps de quel ‘epoca treblada. 

En 1945, la vila de Milhau torna debrir la colonia dau Viala de 
Cormus qu’eu ne’n sira lo director d’aicia 1951. 

De 1951 a 1974 es nommat secretari generau de la Medecina dau 
trabalh davant d’esser l’archiviste municipau de sa vila nadiva ‘cai-t-a 
sa retirada en 1984. 

Tots los qu’an trabalhat coma se ne poden que se lauvar de son 
saber-far, de son amabilitat, de ’umilitat qu’era la soa e subretot daus 
conselhs avaisats qu’era totjorn preste balhar. 


L’Ome de fe 


Siria malaisat, diria quitament fora de possible, de parlar de Jordi 
Girard sens far referencia a sa fe relegiosa, a quela fe catolica 
prundament ancrada dins son arma dempuei sa prima jounessa e de 
segur enfortida per l’estudis de teologia qu’avia seguts au seminari 
d’ Avinhon. 

Era au cop ‘n’Ome dau passat per la rigor de sas conviccions, per 
lo respect qu’era lo seu per la tradicion, per son amor de l’istOria, era 
‘n’Ome moderne per sa curiositat intellectuala e lo frissament de sa 
sensibilitat. Semblava aver regaubut ‘na consciéncia escrupulosa, 
n’aptituda per se pensar sus las chausas de |’arma, la simplessa de las 
mors. Avia prengut lo gost de las realitats umanas, un sense sociau e 
n’agissenta charitat que marcara tota sa vita de crestian. 


Tot son temps de vita, n’a jamai esperar quauqua res en retorn per 
tot ¢O qu’a semnat a son entorn. 

Sa particuliera affeccion per lo covent de la Misericordia l’avia 
fach se declarar parofian de Sent Martin, son egleisa, qu’era d’un certen 
biais, son ben, son ludc de pensada, de meditacion e maitot de pregiera. 
Aqui, dins son bureu que junhava l’edifici religios, atmava aculhir sos 
amics au mieg de sos libres, de sos articles per lo jornau de Milhau, de 
sas archivas e subretot de sas memorias. Es-quo un signe que Jordi 
Girard devenguet parofian de Sent Martin per-¢O-que, tot parier coma lo 
Sent que partatjet sa tunica, era totjorn preste partatjar tot quo seu e mai 
que mai, emb los que n’avian pas grand chausa, dirai ren 0 gaire. En 
1959 escrira « Saint Martin, église des Pénitents » 

Nommat organista titulari de quel’egleisa en 1942 merces a sas 
competencias per la musica e lo chant, agradava tot uniment de 
compausar de las particions per de las chancgons en lenga nostra, tau 
coma faguet per lo viaduc de Milhau. Era de mai, en plen dubert sus 
l’autras religions e maitot d’autres corrents de pensada, praticant a sa 
moda, qu’es a dire lo mai d’a fond n’ecumenisme vertadier. Tot parier 
que mentre la segonda guerra, ajudet suaudament los jusius, de mesma, 
un pauc pus tard emb la Cimada protestanta, dins l’annadas 60, aportet 
son sosten aus Harkis refugiats sus lo Larzac o en vila de Milhau. 


L’Umaniste 


Qu’es totjorn emb son soenh de generositat devers los que son 
dins lo besoenh qu’eu sera en 1955 lo fondaire dau secors catolic de 
Milhau, avivara quel’ associacion de charitat daicianta l’annada 1985. 
Lo sieti dau secors catolic se trobava au 39 dau bolevard Richard, un 
centre d’acuelh de nuech se trobava en jos-sou, lo debas essent ocupat 
per lo vestiari e un pitit bureu d’acuelh. L’aculhenga daus SDF, 
VP amainatjament d’apartaments per las familhas dins la misera, la questa 
d’abilhament e tanben de repas furnits per las religiosas de la 
Misericorda erian per l’esquipa que Jordi Girard avia saubut amassar a 
son entorn, un trabalh jornadier. Quo n’era pas cepte de persegre sus sa 
figura desbordanta de bontat, la mindra marca d’alassa, semblava que lo 


pés de totas quelas accions n’avia pas de presa sus quel Ome, maugrat 
n’aparencia malandrosa. Qu’eria suvent malaisat per far acceptar 
Vestrangier dins un immoble, maugrat la fisanga que los proprietaris 
avian devers Jordi Girard. 

Coma I’ai dich totaura, ‘pres l’independéncia de |’Argeria en 
1962, qu’es tot naturalament qu’es vengut prestar la man a las familhas 
daus Harkis refugiats dins lo camp dau Larzac. Fugueren aculhits, 
nurits, ‘bilhats, e tanben sa familha maugrabina tau qu’aimava I|’apelar, 
fuguet crudelament esprovada per sa dispareguda. Per mai d’un, era lo 
pair, lo pairin, lo grand, Mossur Jordi o mai afectuosament « Pépé 
Girard ». 

Un ditz dau Milhautenc qu’eu es « Cap de ferre e Cuer d’or », 
aquO marca ben |’Umaniste qu’era Jordi Girard. Chap dur coma fer, 
perque nastre dins sos plans, solide tau la linha de roc orlant sa vila de 
Milhau, era subretot cor d’aur, entosiasta, large d’arma e de borsa, 
d’aicia ‘na manca personala, totjorn preste volar au secors de los dins lo 
malastre. Mas partejava maitot sa joia chasque cop fasia un miracle 
inesperat. Tot quo emb lo mesme desinteressament e la mesma 
retenguda. L’amor per los autres era chas quel Ome, de segur, un don 
naturau. 


Emma Calvé - 1858-1942 


Me seria malaisat contunhar parlar dau Majorau Jordi Girard sens 
evocar Emma Calvé la celebra chantairitz roergata de la fin dau segle 
19° e de la debuta dau segle passat. Qu’es 
subretot listoria d’un amor platonic per la 
qu’eria en son temps ‘na_ chantairitz 
reconeguda sus totas las scenas dau monde, 
notadament dins lo rotle de Carmen, |’ Obra de 
Bizet que * l’a jugat mai d’un mila de cops. 
Qu’es a la fenestra de la maison dau 28 de 
Vavenguda Jan Jaures que Jordi Girard 


laidonc dins sos tretze ans, fai la descuberta de la siloeta de quela 
granda dama en surtant de l’escdla Ugene Selles. Maugrat la differencia 
d’atge, mai de seissanta ans, Jordi Girard aimava dire d’>Emma Calvé 
que ‘la fuguet l’amor de sa vita. L’admiracion dau joune garcon se 
mudet pauc a pauc en resolucion per s’achabar en determinacion. La 
chantairitz n’a jamai obludat sas raics roergatas, la lenga d’Oc, e sa vila 
d’adopcion. 

A la creacion dau Grelh roergat per lo Majorau Enric Mouly en 
1921 la fuguet membra d’onor e tanben prumiera reina de 
Vassociacion. ‘Pres la mort d’Emma Calvé en 1942 quitament dins la 
misera, Jordi Girard a obrat d’atenguda per fin que la generosa 
chantairitz ne tombet pas dins l’obludanga. Eu ne descesset pas de 
massar d’informacions sus sa vita, sa carriera, son Obra, e de mai, 
nombrosas chausas qu’avian apartengut a « l’amor de sa vita ». Menant 
un vertadier trabalh de furmic, prendra vint ans per escrire la biografia 
d’Emma Calvé «Emma Calvé, la cantatrice sous tous les ciels » 
Editions Grands Causses 1983. 

En 1958, de sos propes sous, li balhet ‘na sepultura digna d’ela, 
emb son simbeu, ‘na cigala escultada e sa devisa « Que canto, soun mau 
encanto », « Celui qui chante, enchante son mal ». 

Qu’es en 2004, pres 62 ans passats a classar e modelonar 
piosament las relicas de l’actritz dins la doas pecas de son apartament 
que Jordi Girard se destermina emb beucodp d’esmoguda de balhar sa 
colleccion au Muséu de Milhau, ‘pres aver trobat ‘n’accord a la fin 
finala emb l’autoritat publica. Mossur Frances Leyge chap-conservator 
dau Muséu devia declarar: « Soixante deux ans, qui comme un 
exemple, montrent que l’obstination peut avoir raison des réticences et 
des freins les plus puissants, et que c’est de la passion la plus apaisée 
que, quittant la mémoire d’un homme qui s’éteint, Calvé a pu entrer de 
facon pérenne dans I’histoire de notre ville ». 


Lo Felibre 


Qu’es dins l’annadas de sa jounessa que Jordi Girard prenguet 
consciencia de sa lenga mairala, comencet d’escrire en lenga nostra dau 
temps de la segonda guerra mondiala. Tot naturalament se botet de far 
pareisser daus articles dins lo Jornau de Milhau, quauques poémas en 
frances e en 6c, e tanben de las « Repepiadas » en prdsa. Qu’es lo 
rencurat Majorau Enric Mouly que 1’1 faguet descubrir lo Felibrige en 
1949, e tanben |’Obra dau Majorau Leopold Constans, lo qu’escriguet lo 
prumier armanac roérgat en 1907 e fondet subretot I’Escola felibrenca 
Glaudi Peyrot en 1909. 


J.Girard, R. et M.T. Jouveau et L. Laporte 


Partent de queu moment, son ideau felibrenc, son enavant per 
aparar e enautar la lenga, la cultura e l’identitat d’Oc ne lo quiteren pus 
de tota sa vita. Devoat per sa tant aimada vila de Milhau, fuguet benleu 
listorian major de sa ciutat nadiva. Chasque cop que ‘na manifestacion 


se desbanava dins lo mitan felibrenc n’obludava pas de far participar la 
vila e sas gents. Emb l’ajuda de sos dos ainats, l’istorian e felibre Jules 
Artiéres e Lois Julié que ne’n avia fach son filh espirituau, son prumier 
trabalh de felibre, fuguet de reviscolar en 1955, l’Escola Glaudi Peyrot, 
qu’era en som dempuei un bocin de temps. Qu’es dins quel ‘Escola, que 
Jordi Girard balhava daus cors de lenga d’Oc. Nostre Majorau n’essent 
pas de segur mestre cosinier, qu’es coma daus escolans emb ‘na 
majoritat de femnas qu’aprofiechet de quilhs cors de lenga per adobar 
un libre de cosina « Lo Milhautenc a taula ». Un pauc pus tard faguet 
de mesma per son antologia « 200 ans de Littérature occitane 
Millavoise » publicat en 1976. 

De mai en mai, assedat per quela volontat de totjorn voler far 
eslusir las tradicions popularias de son pais roérgat, sera lo fondator e 
tanben l’animator arderos dau grope folcloric « Lo Gantieirello de 
Milhau » Me suvene l’aver vist mai d’un cop, e subretot per la Santo- 
Estello de Sent Junian, emb sa blauda bleuia, son paraplu dins la man, 
presentar de tot son cor, lo folclor de son pais gantier. Son trabalh, que 
quo sia au dedins I’Escola Glaudi Peyrot e tanben coma lo grope de 
« lo Gantieirello » fuguet reconegut per lo Felibrige, que lo nommet 
Mestre d’Obra en 1955. De mai, lo titre de Mestre en gai saber, en 1961 
venguet recompensar son Obra escricha en lenga nostra. 

Tot son temps de vita, lo Majorau Jordi Girard, a estat un poéta 
d’Oc e maitot en frances, a fach pareisser en 1965, un recuelh de vers 
frances « Flambées » que degun pus ne pot trobar aitiei. A participat au 
concors annadier de 1’ Academia daus juocs floraus de Clemence Isaura 
de Tolosa, e la Ginesta d’or de Perpinhan, ente sos escrichs fugueren 
primats mai d’un cop. 

Jordi Girard asseguret la charja de clavaire dau Grelh roergat de 
1961 a 1970. Quel associacion es la rama occitana dau Felibrige e ‘l’a 
per mission de mantener e far aimar la cultura occitana dau Roérgue e 
tanben ajudar l’edicion o editar daus escrivans e poétas occitans. A 
l’achampada annadiera dau Grelh a Nant lo 8 dau mes d’ Aust de 1970, 
succedet en qualitat de cabiscOl au Majorau Enric Mouly, daicianta la 
fin de 1995, e qu’es lo Majorau Zefir Bosc que li succedara 
quauqu’annadas. 


Pairinat per los Majoraus, Enric Mouly, Marceu Bonnet, Julian 
Cubaynes, Jan Fay, Crestian Mathieu, Sauvan Toulze, qu’es en 1971 
per la Santo Estello de Banheras de Bigorra, patria de Filadelfe de 
Gerde, que lo Consistori dau Felibrige l’elegisset per sa valor litteraria, 
sa fidelitat au pais, a sa lenga e subretot a sas qualitats felibrencas, 
Majorau dau Felibrige nuveu titulari de la Cigala de l’Ort, o de 
Lansarga, tenguda cai en reire per Auguste Domergue, defuntat en 
1970. 

Tots los qu’an conegut lo Majorau Girard dins lo temps 
d’amassadas dau Felibrige o d’autr’associacions, podrian portar 
tesmonhatge de l’amor qu’era lo seu per sa lenga mairala qu’esmalhava 
SOS perpaus totjorn plens de quela sapienga que se rebatava dins sa 
visada persanta auredlada d’umor e que sabia escrutar, devinar e 
comprener. Dins las dichas que fasia, ne mancava jamais de far 
referencia a sos davanciers: Glaudi Peyrot, Leopold Constans, 
V’entomologiste Enric Fabre : « Lou felibre de Tavan (en lemosin se dit 
eschiraud), Frederic Mistrau e d’ autres. 

Emb lajuda de la municipalitat, Jordi Girard adobet la Santo 
Estello en vila de Milhau per la Pendagosta de 1973. De mai, 
commemore lo cent cincantenari de la nascuda de Frederic Mistrau en 
1980, lo cent cincantenari dau Felibrige en 2004 e tanben en 2009 
faguet ‘na conferencia sus « Miréio », Obra majora dau Mestre de 
Maiana, ne podem ni mai obludar qu’eu fuguet un bocin de temps 
Assessor de la Mantenencga de Lengadoc. Podem dire que de mai, nostre 
confrair era |’instigator de far apausar per la municipalitat de Milhau, 
daus paneus d’entrada de la vila, en lenga nostra, e sus sos conselhs 
daus noms d’escrivans en lenga d’oc, de personalitats marcantas de la 
ciutat milhautenca fugueren chausits per las nuvelas ruas. 

Ome de pluma, coma nos !’am vist, lo Majorau Girard fuguet emb 
son amic Philippe Cluzel, ‘n’dme de radid, animator en lenga d’Oc, de 
n’emission de radio tots los dissades, lo mandin de 9 Oras a miegjorn 
sus Radio Beffroi o Radio Cardabelle, de 1982 a 1985, ¢ai-t-a la fin 
qu’ aquelas emissions agueren lo drech de difusar. 

Tres mots poden resumar la vita dau Majorau Jordi Girard : 
generositat, devoament e fidelitat. Generositat e devoament devers los 
autres, los pus pitits, los qu’erian dins lo besoenh, fidelitat subretot a sa 


vila de Milhau e tau qu’eu a estat fideu a sa fe religiosa, Jordi Girard 
fuguet fideu a son engatjament felibrenc e a sa fe mistralenca. Son amor 
per sa lenga e son pais roérgat ne s’a jamai abasit en tesmonha la 
conclusion de sa dicha quora Enric Mouly li espinglet la cigala de 1’ Ort, 
o de Lansarga, lo 29 de Julhet de 1971. 

« Ama de mon pais que nos a vistes naisser, mainadons e 
pichonels, ambe la clartat del cél, miralhada dins nostres uélhs, térra 
del bres e de las amors jovenélas, terra de las nostras illusions e de 
nostras enganas, terra ont avem viscut e patit. Pais vielh, cargat 
d’istoria, ont se debolsis la posca dels davanciers, mas pais nou, dubért 
als lendemans florits ont espelisan las esperangas. Térra maire ont cade 
mot ten un ér de familha e tinda clar a l’aurelha germana. Oc ! balha 
totjorn a las mieunas paraulas ample fernissament de ton alen, lo 
resson juste e l’envolada clarinéla per sonar ton Reviscol. E fai ma 
cigala de l’Ort, cantar duscas a ma cutada totjorn naut, libre e linde, en 
la tia lenga, per afortir a totes los caires de mon Roérgue e de 
l’Occitania, de cel e de térra, la tieuna immortalitat. » 

Oc, cigala de l’Ort, tot parier tu I’as fach per Jordi Girard, aura 
per me, chanta dins mon Lemosin coma los greus de mon pais. Chanta 
V’amor, la fidelitat a nostra terra d’Oc, a nostra lenga d’aur, ajuda me a 
persegre lo trabalh de mos davanciers, Langlade, Estieu, Ladoux, 
Domergue e Girard, dins la reja tragada per los primadiers menats per 
nostre Mestre Frederic Mistrau per la gloria dau Felibrige. 


ues polit lo camin de la vida : 
loal canta Caucel, aval lusis lo cel. 
Mnem-nos, lo camin sera bel / 
Qu ’il est joli le chemin de la vie : 


La-bas chante l’oiseau, 1a-bas brille le ciel. 
Allons-y, le chemin sera beau ! 

